1999-2000-YILLARDA QARShI MAGISTRAL KANALIDAN KAFOLATLI SUV O‘TKAZIShGA DOIR KEChIKTIRIB BO‘LMAYDIGAN ChORA-TADBIRLAR TO‘G‘RISIDA

Qarshi magistral kanalidan kafolatli suv o‘tkazilishini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Qishloq va suv xo‘jaligi vazirligi tomonidan ishlab chiqilgan 1999-2000-yillarda Qarshi magistral kanalidan kafolatli suv o‘tkazishga doir chora-tadbirlar 1-ilovaga muvofiq ma’qullansin.
 2. O‘zbekiston Respublikasi Qishloq va suv xo‘jaligi vazirligi:
 Qarshi magistral kanalidan foydalanishning ishonchliligini yaxshilash uchun “O‘zsuvqurilish” davlat konsernining “O‘rtaosiyomaxsusqurilish” tresti Do‘stlik gidromexanizatsiya boshqarmasini bir oy muddatda o‘z balansiga qabul qilsin;
 “O‘zbekneftgaz” milliy xolding kompaniyasi bilan birgalikda 1999-2000-yillarda “O‘zbekkimyomash” ochiq aksiyadorlik jamiyatida nasos stansiyalari va yer snaryadlarini tiklash uchun ehtiyot qismlar, uzel va agregatlar tayyorlanishini ta’minlasin.
 3. O‘zbekiston Respublikasi Moliya vazirligi Qarshi magistral kanalidan kafolatli suv o‘tkazishga doir chora-tadbirlarni amalga oshirish uchun:
 1999-yilning ikkinchi yarim yilligida — joriy yil uchun mablag‘ bilan ta’minlashning davlat budjetida tasdiqlangan limitlari bo‘yicha;
 2000-yilda — Qishloq va suv xo‘jaligi vazirligining Moliya vazirligi bilan kelishilgan hisob-kitoblari bo‘yicha o‘z vaqtida mablag‘ bilan ta’minlasin va mablag‘ ajratsin.
 O‘zbekiston Respublikasi Davlat soliq qo‘mitasi Qishloq va suv xo‘jaligi vazirligi hamda Tashqi ishlar vazirligi bilan birgalikda Do‘stlik gidromexanizatsiya boshqarmasi faoliyatiga soliq solish masalasini Turkmanistonning tegishli idoralari bilan bir oy muddatda hal etsin.
 4. O‘zbekiston Respublikasi Energetika va elektrlashtirish vazirligi nasos stansiyalari kaskadining uzluksiz ishlashini ta’minlovchi Qarshi magistral kanali obyektlarini energiya bilan kafolatli ta’minlash yuzasidan zarur chora-tadbirlarni amalga oshirsin.
 Energetika va elektrlashtirish vaziri V.Y. Otayev nasos stansiyalarining energiya bilan ishonchli ta’minlanishi va ularning uzluksiz ishlashi uchun shaxsan javob berishi to‘g‘risida ogohlantirilsin.
 5. Qarshi magistral kanalidan kafolatli suv o‘tkazilishini ta’minlash va suv resurslaridan oqilona foydalanish tadbirlarining bajarilishini nazorat qilish bo‘yicha Respublika komissiyasi 2-ilovaga muvofiq tarkibda tasdiqlansin.
 6. O‘zbekiston Respublikasi Tashqi ishlar vazirligi manfaatdor vazirliklar va idoralar bilan birgalikda Turkmaniston hukumati bilan xizmat ko‘rsatuvchi xodimlarni bir joydan ikkinchi joyga ko‘chirish va Qarshi magistral kanalining Turkmaniston hududidagi obyektlarini qo‘riqlash masalalarini belgilangan tartibda kelishib olsin.
 7. O‘zbekiston Respublikasi Qishloq va suv xo‘jaligi vazirligi, Makroiqtisodiyot va statistika vazirligi, Moliya vazirligining Qarshi magistral kanalini rekonstruksiya qilish loyihasini 2000-yildan boshlab O‘zbekiston Respublikasi Investitsiya dasturiga kiritish to‘g‘risidagi, shuningdek, xalqaro moliya institutlari kredit mablag‘larini ko‘rsatib o‘tilgan loyihani mablag‘ bilan ta’minlashga jalb etish bo‘yicha takliflariga rozilik berilsin.
 O‘zbekiston Respublikasi Qishloq va suv xo‘jaligi vazirligi Qarshi magistral kanalini rekonstruksiya qilishga zarur loyiha hujjatlarini ishlab chiqishni mablag‘ bilan ta’minlash manbalari bo‘yicha takliflarni, qishloq xo‘jaligi va irrigatsiya sohasidagi loyihalarni amalga oshirish uchun Xalqaro tiklanish va taraqqiyot banki qarzi hisobiga mablag‘larni va boshqa grant mablag‘larini jalb qilish ham shu jumlaga kiradi, ishlab chiqsin va bir oy muddatda kiritsin.
 8. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari B.M.Olimjonov zimmasiga yuklansin.